เกิดวาตภัยในพื้นที่ 13 จังหวัด ปัจจุบันสถานการณ์คลี่คลายแล้วทุกจังหวัด
กรมป้องกันและบรรเทาสาธารณภัย รายงานสถานการณ์ความกดอากาศสูงที่ปกคลุมภาคเหนือ ภาคตะวันออกเฉียงเหนือ และภาคกลางมีกำลังอ่อน ประกอบกับมีลมใต้และลมตะวันออกเฉียงใต้พัดนำความชื้นจากอ่าวไทยและทะเลจีนใต้เข้ามาปกคลุมประเทศไทยตอนบน ส่สงผลให้เกิดฝนฟ้าคะนอง ลมกระโชกแรง โดยในรอบ 24 ชั่วโมงที่ผ่านมา เกิดวาตภัยในพื้นที่ 13 จังหวัด ได้แก่ พะเยา ลำพูน ชัยภูมิ มุกดาหาร ยโสธร ศรีสะเกษ สุรินทร์ อำนาจเจริญ อุบลราชธานี ลพบุรี อ่างทอง ฉะเชิงเทรา และปราจีนบุรี รวม 29 อำเภอ 45 ตำบล 102 หมู่บ้าน บ้านเรือนประชาชนได้รับความเสียหาย 457 หลัง          ส่วนตั้งแต่วันที่ 1 พฤษภาคมที่ผ่านมา ถึงปัจจุบัน (4 พ.ค. 64) มีพื้นที่ประสบวาตภัย 19 จังหวัด 45 อำเภอ 71 ตำบล 141 หมู่บ้าน บ้านเรือนประชาชนได้รับความเสียหาย 655 หลัง มีผู้เสียชีวิต 2 ราย (สุราษฎร์ธานี 1 ราย ลพบุรี 1 ราย) ผู้บาดเจ็บ 1 ราย (สุราษฎร์ธานี) แยกเป็น ภาคเหนือ 6 จังหวัด ได้แก่ แม่ฮ่องสอน พะเยา เชียงใหม่ ลำปาง ลำพูน และกำแพงเพชร , ภาคตะวันออกเฉียงเหนือ 7 จังหวัด ได้แก่ ชัยภูมิ มุกดาหาร ยโสธร อำนาจเจริญ อุบลราชธานี สุรินทร์ และศรีสะเกษ , ภาคตะวันออก 2 จังหวัด ได้แก่ ฉะเชิงเทรา และปราจีนบุรี , ภาคกลาง 3 จังหวัด ได้แก่ อ่างทอง สุพรรณบุรี และลพบุรี และภาคใต้ 1 จังหวัด ได้แก่ สุราษฎร์ธานี ปัจจุบันสถานการณ์คลี่คลายแล้วทุกจังหวัด ซึ่งกรมป้องกันและบรรเทาสาธารณภัยได้ประสานจังหวัด องค์กรปกครองส่วนท้องถิ่นและหน่วยงานที่เกี่ยวข้อง เร่งให้การช่วยเหลือผู้ประสบภัย โดยสำรวจและประเมินความเสียหายเพื่อดำเนินการช่วยเหลือตามระเบียบกระทรวงการคลัง ฯ ต่อไป ทั้งนี้ประชาชนสามารถแจ้งเหตุและขอความช่วยเหลือทางไลน์ “ปภ.รับแจ้งเหตุ 1784” และสายด่วนนิรภัย 1784 ตลอด 24 ชั่วโมง.